കൗണ്സിലര്മാര്ക്ക് 10,000 രൂപ ഓണസമ്മാനം: നഗരസഭാ അധ്യക്ഷയ്ക്കെതിരേ പരാതി ലഭിച്ചിട്ടില്ലെന്ന് പി.ടി. തോമസ് കാക്കനാട്: തൃക്കാക്കര നഗരസഭാ അധ്യക്ഷ കൗണ്സിലര്മാര്ക്ക് ഓണസമ്മാനമായി 10,000 രൂപനല്കിയെന്ന പ്രതിപക്ഷ ആരോപണം സംബന്ധിച്ച് ആരും തനിക്ക് പരാതി നല്കിയിട്ടില്ലെന്ന് പി.ടി. തോമസ് എംഎല്എ. അധ്യക്ഷയുടെ ഭാഗത്തു നിന്നു ക്രമവിരുദ്ധമായ എന്തെങ്കിലും ഉണ്ടായിട്ടുണ്ടെങ്കില് അവരെ പാര്ട്ടി സഹായിക്കില്ലെന്നും കോണ്ഗ്രസ് വര്ക്കിംഗ് പ്രസിഡന്റുകൂടിയായ പി.ടി. തോമസ് മാധ്യമ പ്രവര്ത്തകരോട് പറഞ്ഞു. കൂടുതലായി എന്തെങ്കിലും അറിയണമെങ്കില് നഗരസഭയുമായി ബന്ധപ്പെടണമെന്നും എംഎല്എ എന്ന നിലയില് തനിക്ക് കൂടുതലായി ഒന്നും അറിയില്ലെന്നും അദ്ദേഹം വ്യക്തമാക്കി. നിയമവിരുദ്ധമായി പ്രവര്ത്തകരുടെ ഭാഗത്തു നിന്ന് എന്തെങ്കിലും നടപടി ഉണ്ടായാല് അവര് നിയമത്തിനു വിധേയമായിരിക്കുമെന്നതാണ് കോണ്ഗ്രസിന്റെ നിലപാടെന്നും പി.ടി. തോമസ് പറഞ്ഞു.